รัฐบาลไทย-ข่าวทำเนียบรัฐบาล-สำนักงานเศรษฐกิจการเกษตรชี้แจง กรณีนโยบายไทยแลนด์ 4.0 ภาคการเกษตรของไทย
วันอังคารที่ 28 พฤศจิกายน 2560
สํานักงานเศรษฐกิจการเกษตรชี้แจง กรณีนโยบายไทยแลนด์ 4.0 ภาคการเกษตรของไทย
สศก. ชี้แจงกรณีนโยบายของไทยแลนด์ 4.0 ภาคการเกษตร ระบุ กษ. กําหนดแนวทางรองรับการพัฒนาเกษตรกรในแต่ละกลุ่ม วางรากฐานทําการเกษตรด้วยการใช้เทคโนโลยีเข้าช่วยเพิ่มประสิทธิภาพ-ผลิตภาพภาคการเกษตร ควบคู่กับใช้ศาสตร์พระราชาเป็นภูมิคุ้มกันให้เกษตรกร
วันที่ 27 พฤศจิกายน 2560นายวิณะโรจน์ ทรัพย์ส่งสุข เลขาธิการสํานักงานเศรษฐกิจการเกษตร กระทรวงเกษตรและสหกรณ์ (กษ.) แจงตามที่ นายธีรยุทธ บุญมี อาจารย์ประจําวิทยาลัยสหวิทยาการ มหาวิทยาลัยธรรมศาสตร์ และผู้ประสาน เครือข่ายวัฒนธรรมข้าวใหม่ กล่าวในงานเสวนา “มองการณ์ไกลประเทศไทย ทิศทางเกษตรยั่งยืน” ว่า จากนโยบายของไทยแลนด์ 4.0 ภาคการเกษตรของไทยปัจจุบันยังไม่สามารถก้าวพ้นจากยุค 2.0 ได้ เนื่องจากเกษตรกรไทยติดปัญหาหลายเรื่อง โดยเฉพาะการเข้าถึงเทคโนโลยีของภาคแรงงาน พร้อมระบุหลังปี 2540 ไทยมีนโยบายแยก 2 ทาง คือ 1. นโยบายประชานิยม เน้นสร้างความนิยม ไม่ได้มุ่งสู่การยกระดับคุณภาพภาคการเกษตร เห็นเด่นชัดในยุคของนายทักษิณฯ อดีตนายกฯ จนถึงปัจจุบัน ซึ่งรัฐบาล คสช. ยังคงเลือกนโยบายแบบนี้อยู่ และ 2. นโยบายแบบเศรษฐกิจพอเพียง ดังนั้นการก้าวสู่ 4.0 จึงเปรียบเหมือนกับการหวังผลสําเร็จของรัฐบาลชุดนี้ และไม่ใช่ทางออกของภาคเกษตรไทยนั้น
สํานักงานเศรษฐกิจการเกษตร ขอชี้แจงข้อเท็จจริงว่า จากการที่เกษตรกรของประเทศส่วนใหญ่เป็นรายย่อยและมีระดับการพัฒนาที่หลากหลาย ทําให้การพัฒนาและยกระดับภาคการเกษตรต้องอาศัยการกําหนดนโยบายและแผนที่สอดคล้องกับลักษณะของเกษตรกรแต่ละกลุ่ม กระทรวงเกษตรและสหกรณ์ได้ตระหนักถึงข้อจํากัดนี้ จึงได้กําหนดแนวทางรองรับการพัฒนาเกษตรกรในแต่ละกลุ่ม โดยเกษตรกรขนาดกลางและขนาดใหญ่มีความก้าวหน้าในการทําการเกษตร จึงมีศักยภาพที่จะพัฒนาต่อยอดไปสู่เกษตร 4.0 ได้ อย่างไรก็ตาม จากข้อมูลผลการศึกษาของสถาบันการศึกษาหลายสถาบันเห็นพ้องต้องกันว่าเกษตรรายย่อยซึ่งมีจํานวนมาก ยังไม่สามารถก้าวข้ามเกษตร 2.0 ไปได้ จึงจําเป็นต้องมีแนวทางและนโยบายในการพัฒนาเฉพาะ เช่น การสนับสนุนการรวมกลุ่มสร้างความเข้มแข็ง ศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) การใช้กลไกสหกรณ์การเกษตรเป็นตัวขับเคลื่อนและสนับสนุนการพัฒนาของเกษตรกรรายย่อย และมีการดูแลตามสถานการณ์ เช่น อุทกภัยและภัยแล้งในช่วงที่ผ่านมา ภาครัฐจําเป็นต้องให้ความช่วยเหลือและเยียวยาเร่งด่วนเพื่อลดผลกระทบที่จะเกิดกับเกษตรกร การดําเนินการดังกล่าวอาจมีลักษณะคล้ายกับการดําเนินนโยบายประชานิยม แต่กระทรวงเกษตรและสหกรณ์ มีวัตถุประสงค์เพื่อสนับสนุนและยกระดับคุณภาพชีวิตของเกษตรกรของไทยให้ดีขึ้น
แนวคิดเกษตร 4.0 ของกระทรวงเกษตรและสหกรณ์ มีที่มาจากพื้นที่ทางการเกษตรที่มีอยู่อย่างจํากัด จึงจําเป็นต้องกําหนดแนวทางการทําการเกษตรอย่างมีประสิทธิภาพ กระทรวงเกษตรและสหกรณ์จึงได้วางรากฐานการทําการเกษตรด้วยเทคโนโลยีเข้ามาช่วยเพิ่มประสิทธิภาพและผลิตภาพในภาคการเกษตรควบคู่กับการใช้ศาสตร์พระราชามาเป็นภูมิคุ้มกันให้เกษตรกร ทั้งนี้ ตัวอย่างของการนําวิธีการบริหารจัดการสมัยใหม่และการใช้เทคโนโลยีนวัตกรรมมาประยุกต์ใช้ตลอด Supply Chain ได้แก่ โครงการส่งเสริมให้เกษตรกรทําการเกษตรแบบแปลงใหญ่ซึ่งเป็นการสนับสนุนให้เกษตรกรรายย่อยมารวมกลุ่มรวมพื้นที่กันทําการเกษตรภายใต้การบริหารจัดการปัจจัยการผลิต การใช้เทคโนโลยีเครื่องจักรกล และการวางแผนการผลิตร่วมกันเพื่อให้เกิดประสิทธิภาพสูงสุด โครงการปรับเปลี่ยนการผลิตในพื้นที่ที่ไม่เหมาะสมไปปลูกพืชที่เหมาะสมกับสภาพพื้นที่โดยการทํา Zoning จากแผนที่ Agi-map ควบคู่กับการยกระดับคุณภาพสินค้าเกษตรให้ได้มาตรฐาน อาทิ GAP และเกษตรอินทรีย์ และโครงการจัดตั้งศูนย์เกษตรอัจฉริยะ ซึ่งกระทรวงเกษตรและสหกรณ์ ยังได้ร่วมมือกับมหาวิทยาลัยจากญี่ปุ่นในการนําเทคโนโลยีสมัยใหม่มาใช้ในการทําการเกษตรในประเทศไทย โดยจะทดลองใช้กับพืชสําคัญก่อน คือ ข้าว มันสําปะหลัง และข้าวโพดเลี้ยงสัตว์ พร้อมกันนี้ กษ. ยังได้ส่งเสริมการทําเกษตรทฤษฎีใหม่ควบคู่ไปกับการทําการเกษตรสมัยใหม่ด้วยเพื่อสร้างภูมิคุ้มกันและลดความเสี่ยงให้เกษตรกรจากสภาวะของตลาดที่เปลี่ยนแปลงอย่างรวดเร็ว
-------------------------------------------